Papersnake/gushiwen huggingface dataset:
问
李之仪（宋代）

君不见东林木鱼催万指，巾钵纷纷似流水。银丝百遍连夜具，大解行齑如酒醴。

又不见亲贤宅中午睡足，花簇春羔衒红绿。一窝随首发犹粗，妖冶均调笑相续。

他日何人参智海，研乳磨姜捣椒薤。便觉庐山落眼中，谁为穷边辄相会。

往还断绝惟缄默，暂远荤膻味薝卜。亲贤胜事不可寻，且向个中求一则。
次韵孔武仲到官后见寄
苏辙（宋代）

举楫同千里，系舟时一言。
共嗟蓬作屋，愿就席为门。
行役身先困，征商思益昏。
仅同登垄断，何止服车辕。
瑞星诗
杨士奇（明代）

惟天之高，荡荡难名。仁覆万类，大德曰生。惟君宪天，行天之道。

仁育群生，下民是保。天监君德，有允肖之。来享来歆，为祥为祺。

皇钦天命，嗣临大宝。严孝宗庙，祗奉圣母。夙夜恭勤，惟德之霈。

始于家邦，弘及四海。饥者食之，寒者衣之。槁者濡之，仆者植之。

如艺黍稷，薅莠与稂。驱去螟螣，罔俾害伤。矜恻鳏孤，抚字无告。

有昧弗率，勉勉教诏。除其凛冽，敷之融和。化戚以愉，易啸以歌。

立纲布纪，惟贤之庸。推亡固存，履道大公。乃脩德化，制礼作乐。

天叙有常，人文焕若。芒芒四裔，雨露所坠。慕义归诚，靡或弗至。

上帝曰俞，允光予命。何以报锡，式鸿厥庆。嘉禾异麦，骈出于下。

骈出于上，庆云膏露。宣德庚戌，月维己丑。其日丁亥，夕瑞在酉。

大星如丸，九斿之傍。有彗若射，金玉其煌。素蟾东生，皎乎相辉。

河汉为蒙，参井为微。厥名含誉，太史敷奏。百辟嵩呼，贺祥献寿。

皇德仁圣，谦让是崇。归功穹祇，归功祖宗。归功圣母，亦及臣子。

申命饬励，敬哉无怠。稽古大圣，轩辕唐虞。咸有瑞星，昭德之符。

皇德格天，前圣一致。肆用作诗，永告来世。
次韵答宗汝为初夏见寄
黄庭坚（宋代）

官蛙无时休，不知忧复乐。夕晖半规黄，冉冉纳暮壑。

鸟栖松陨花，风下竹解箨。南箕与北斗，磊磊贯缨络。

怀我邻邦友，贤义本不薄。箕斗常相望，江含雾冥漠。

忽烹双鲤鱼，中有初夏作。诗词清照眼，明月丽珠箔。

閒出句崛奇，芙蕖依绿蒻。雄辨简色空，韩卢逐东郭。

终篇谈不二，自脱世缠缚。此道久陆沉，喜公勤博约。

盈笼惠石芝，乌皮剥猿玃。野人烹嘉蔬，回首葵苋恶。

劝盐殊未工，追呼联纆索。闻君欲课最，岂有不龟药。

我民六万户，过半客栖泊。棘端可沐猴，且愿观其削。

官符昼夜下，朝播责暮穫。射利者谁其，登陇弯繁弱。

昨闻数邦贡，曲礼赋三错。恭惟廊庙上，献纳及新瘼。

绣衣城南来，免冠谢公怍。归乘下泽车，绝意麒麟阁。

田园蒙帝力，仰以万寿酢。公材横太阿，越砥敛霜锷。

智囊无遗漏，胆量包空廓。行当治状闻，雄飞上碧落。

我材甚不长，有地愧槃礴。平陆非距心，滕薛困公绰。

看人取卿相，妄意亦馋嚼。终不作湘累，憔悴吟杜若。

一心思倾写，何时叩扃钥。
和贺子忱五首
曹勋（宋代）

投老身同钓与渔，放怀宁较董梧锄。
爱闲成懒心常适，羽静须香意莫虚。
入厦门港
章甫（宋代）

买棹扬帆鹿耳间，茫茫背指竹城关。横流只见天连水，入港依城地载山。

到岸人争先捷足，登程客解旧愁颜。回头历过风波险，驿路行装万象閒。
怀渑池寄子瞻兄
苏辙（宋代）

相携话别郑原上，共道长途怕雪泥。
归骑还寻大梁陌，行人已度古崤西。
曾为县吏民知否？旧宿僧房壁共题。
遥想独游佳味少，无方骓马但鸣嘶。
野店二绝句二首
杨万里（宋代）

不劳官吏出将迎，山店如何远有声。
人报官来争出看，牛逢轿过忽然惊。
送周宣统省祭还乡
符锡（明代）

帝里怀归客，宁辞溽暑行。帆开燕飔满，潮落楚云平。

遂有林园梦，能忘霄汉情。衣冠拜家庆，庭树月华明。
癸酉春侨居无为寺归云阁以十五游方今五十为题信笔十首终在五首 其三
释行海（宋代）

十五游方今五十，客亭杨柳感人多。江山是处逢春好，风月关情奈老何。

冒雨花开新接树，衔泥燕补旧营窠。故园昨夜思归切，听得棹船人唱歌。
珙侍者之沔
释智愚（宋代）

汉江漠漠向东流，摝蚬捞虾休未休。
蒲叶半凋秋著岸，子归无口笑岩头。
观音大士赞
释普济（宋代）

空如来藏，立大圆镜。
水落石出，月明云净，
瞻之仰之，群机普应。
大涤洞天留题
赵崇渭（宋代）

一到琳宫事事幽，炎天正好暂时留。
鹤仙共此泉流乐，气象全胜白鹭洲。
简马庄父
张镃（宋代）

才名曾道相君知，少忍黄梁数日炊。
堪笑南湖愈疎拙，相逢无话说多时。
夏五即事 其一
白玉蟾（宋代）

惊心节物读齐谐，迎面南风汎歜杯。池畔雨荒灵运草，庭前云酿洞宾槐。

藕丝冰水敌时暑，臂綵钗符付女孩。遐想湘沅歌楚些，兰魂桂魄不归来。
秋
卢襄（宋代）

岸红初破木芙蓉，送别遥闻野寺钟。江抱月流青炯炯，山随天去碧重重。
熹去温陵二十七年而复来显庵益老见候七里亭又以佳句见招而休斋陈丈寺丞黄丈皆属和焉因次韵奉酬并呈二丈
朱熹（宋代）

不因辞吏役，那得解天刑。故国重来远，寒山依旧青。

兴怀感陈迹，举目怆新亭。尚喜湾头老，禅房许扣扃。
樟树镇醉后题
严羽（宋代）

吾怜樟树好，取醉欲无还。酒压鹅儿色，辞歌雉子斑。

朱楼当碧水，红日下青山。兴罢扬鞭去，苍苍烟雾閒。
江亭
郭祥正（宋代）

江亭孤坐久，野望眼偏明。映日浮云簿，摇风细柳轻。

出墙新笋熟，拍岸晚潮生。遣仆沽春酒，幽欢取次成。
赠张籍太祝
姚合（唐代）

绝妙江南曲，凄凉怨女诗。古风无手敌，新语是人知。

飞动应由格，功夫过却奇。麟台添集卷，乐府换歌词。

李白应先拜，刘祯必自疑。贫须君子救，病合国家医。

野客开山借，邻僧与米炊。甘贫辞聘币，依选受官资。

多见愁连晓，稀闻债尽时。圣朝文物盛，太祝独低眉。
腊日四首 其二
张耒（宋代）

腊云寒不动，残岁转萧条。雪意千山静，天形一雁高。

冰留檐旧滴，红到杏新梢。寂寞群儿笑，因文更解嘲。
晚步独至西三首
李弥逊（宋代）

睡起方床日未斜，旋移屐齿破晴沙。
石栏独立数归鸟，高树无风落柿花。
夜泊金陵
卢纶（唐代）

圆月出高城，苍苍照水营。江中正吹笛，楼上又无更。

洛下仍传箭，关西欲进兵。谁知五湖外，诸将但争名。
金陵
刘摰（宋代）

月满扁舟久客怀，石头城下暮潮回。霸王基业从吴始，人物风流自晋来。

大抵险深输道德，于今榛莽蔽楼台。吟毫千百年间事，剩写江南庾信哀。
重到钱唐
鲍輗（宋代）

无赖山光叠叠青，玉鱼金盌早飘零。
冷思禹穴真奇事，千古衣冠托杳冥。
象山住持僧于修求诗戏题五十六字
张侃（宋代）

的知前圣定曾来，山脉深长景渐开。霜干都无新气象，风幡不染旧尘埃。

渔樵虽过何尝问，父老相传莫浪猜。惭愧修公坚有请，依前题作小天台。
华之高寿鲁斋先生七十
金履祥（宋代）

毋信其言，省其退私。
毋晦其明，而左右咨。
陪府公泛汝水作七言奉呈府公给事
刘敞（宋代）

寒波略傍曲城流，彩鹢遥兼翠盖浮。努力济川天下望，暂时乘兴鉴中游。

蓬莱清浅迷沧海，河汉昭回隔斗牛。君看龙门盛宾客，世间还自有仙舟。
登瓜州城吊古
余溥（清代）

帆樯塞路去舟迟，来倚高城八月时。荒渚草封王播宅，寒空云暗佛狸祠。

江声东走秋风壮，山势西蟠夕照欹。京口从来关锁钥，将军节钺控南维。
山中贻崔六琪华
储光羲（唐代）

恍惚登高岭，裴回看落日。遥想仲长园，如亲幼安室。

春渚菖蒲登，山中拨谷鸣。相思不道远，太息未知情。

意君来此地，时复疏林薄。中夜扫闲门，迎晨闭菌阁。

屣履清池上，家童奉信归。忧随落花散，目送归云飞。

故交在天末，心知复千里。无人暂往来，独作中林士。
禅人并化主写真求赞
释正觉（宋代）

山林眉目，水月身心。
雪何早而古岩棱，秋似先而寒潭深。
机头绵绪，线尾金针。
谁云道大兮自有知音。神静气清，
心空眼明。诸尘中豁落，
万像里峥嵘。去而随，
来而迎。三世竖，
十方横。风吹便倒须相信，
恰恰谁曾与物争。
祈雨坛
陈岩（宋代）

万感生于一念间，炷香惊起老龙蟠。今年人协嘉鱼梦，荒却池前古石坛。
山居杂诗九十首
曹勋（宋代）

凄风入林薄，旵日升山迟。
槿花落因雨，菊英开映篱。
身老每倦客，目昏犹喜诗。
所欣水云念，得赴猿鹤期。
西江月·南国一分春色
李处全（宋代）

南国一分春色，东窗八面光风。
女兄欢笑酒尊同。满眼儿孙群女。

但愿年愈百岁，何妨时醉千钟。
朱颜绿发照青铜。要看如龙如凤。
岩松
杨时（宋代）

婆娑千尺倚岩巅，隐隐虬姿拂远烟。
尤喜地灵泉脉润，独愁天阔昼阴偏。
孤根碍石盘弥固，直干凌霜老益坚。
臃肿不须逢匠伯，散材终得尽天年。
闻尚颜上人创居有寄
齐己（唐代）

麓山南面橘洲西，别构新斋与竹齐。野客已闻将鹤赠，

江僧未说有诗题。窗临杳霭寒千嶂，枕遍潺湲月一溪。

可想乍移禅榻处，松阴冷湿壁新泥。
寿朱文公
辛弃疾（宋代）

玉漏声沉晓色回，五云绚彩映庭槐。
持巾珠履搀称贺，飞鞚貂璫押赐来。
黄菊尚迟三日约，碧桃已作十分开。
洞天春色非人世，不记河第几回。
虎牢关
陈见智（清代）

百战成皋地，中原第一关。大河回九曲，少室互重山。

风雨崤函外，人烟巩洛间。往来凭眺处，回首已苍颜。
晚菊
周嵩（宋代）

落日西风弄晚晴，东篱曲曲灿金英。
先生茅舍终年淡，惟有寒芳不世情。
庞公池
张岱（明代）

庞公池岁不得船，况夜船，况看月而船。自余读书山艇子，辄留月舟于池中，月夜，夜夜出，缘城至北海坂，往返可五里，盘旋其中。山后人家，闭门高卧，不见灯火，悄悄冥冥，意颇凄恻。余设凉簟，卧舟中看月，月傒船头唱曲，醉梦相杂，声声渐远，月亦渐淡，嗒然睡去。歌终忽寤，含糊赞之，寻复鼾齁。月傒亦呵欠歪斜，互相枕藉。舟子回船到岸，篙啄丁丁，促起就寝。此时胸中浩浩落落，并无芥蒂，一枕黑甜，高舂始起，不晓世间何物谓之忧愁。
爱客
韩淲（宋代）

婆饼焦何急，飞鸣小竹间。
雨多溪涨水，云厚日藏山。
景物固无恙，人情终等閒。
老来惟爱客，茶果或相关。
庐陵乐府十首 其九
郭祥正（宋代）

粉黛元知假，丹青岂是真。桃花初过雨，溪水暗流春。

眼眼随云断，书书托雁频。渔郎自迷路，狂杀武陵人。
曾国藩诫子书
曾国藩（清代）

余通籍三十余年，官至极品，而学业一无所成，德行一无许可，老大徒伤，不胜悚惶惭赧。今将永别，特将四条教汝兄弟。

一曰慎独而心安。自修之道，莫难于养心；养心之难，又在慎独。能慎独，则内省不疚，可以对天地质鬼神。人无一内愧之事，则天君泰然。此心常快足宽平，是人生第一自强之道，第一寻乐之方，守身之先务也。

二曰主敬则身强。内而专静纯一，外而整齐严肃。敬之工夫也；出门如见大宾，使民如承大祭，敬之气象也；修己以安百姓，笃恭而天下平，敬之效验也。聪明睿智，皆由此出。庄敬日强，安肆日偷。若人无众寡，事无大小，一一恭敬，不敢怠慢。则身体之强健，又何疑乎？

三曰求仁则人悦。凡人之生，皆得天地之理以成性，得天地之气以成形，我与民物，其大本乃同出一源。若但知私己而不知仁民爱物，是于大本一源之道已悖而失之矣。至于尊官厚禄，高居人上，则有拯民溺救民饥之责。读书学古，粗知大义，既有觉后知觉后觉之责。孔门教人，莫大于求仁，而其最切者，莫要于欲立立人、欲达达人数语。立人达人之人，人有不悦而归之者乎？

四曰习劳则神钦。人一日所着之衣所进之食，与日所行之事所用之力相称，则旁人韪之，鬼神许之，以为彼自食其力也。若农夫织妇终岁勤动，以成数石之粟数尺之布，而富贵之家终岁逸乐，不营一业，而食必珍馐，衣必锦绣，酣豢高眠，一呼百诺，此天下最不平之事，神鬼所不许也，其能久乎？古之圣君贤相，盖无时不以勤劳自励。为一身计，则必操习技艺，磨练筋骨，困知勉行，操心危虑，而后可以增智慧而长见识。为天下计，则必已饥已溺，一夫不获，引为余辜。大禹、墨子皆极俭以奉身而极勤以救民。勤则寿，逸则夭，勤则有材而见用，逸则无劳而见弃，勤则博济斯民而神祇钦仰，逸则无补于人而神鬼不歆。

此四条为余数十年人世之得，汝兄弟记之行之，并传之于子子孙孙，则余曾家可长盛不衰，代有人才。
和渊明拟古九首 其一
李纲（宋代）

风霜已摇落，天气犹清和。聊持一樽酒，自饮还自歌。

朝心愁不开，暮发白已多。朱颜与绿鬓，飒若霜萎荷。

流年不我与，不饮如老何。
清平乐
欧阳修（宋代）

小庭春老。碧砌红萱草。长忆小阑闲共绕。携手绿丛含笑。

别来音信全乖。旧期前事堪猜。门掩日斜人静，落花愁点青苔。
赠大行诏使封夷
王稚登（明代）

口奉天言下玉京，沧溟万里是王程。
衣裳尽带鱼龙气，鼓吹皆含波浪声。
汉使楼船疑蜃吐，夷王宫殿驾鳌成。
胡商海客如相问，但说中朝税法轻。
同魏季脩雪中闲步二首 其一
陈渊（宋代）

纤纤月色淡黄昏，城郭千家雪炤人。携手望春同茗饮，小坊灯火自相亲。
诗一首
王汾（宋代）

暂到灵岩顷刻间，篮舆还促度前山。我今吏役羞前辈，胜地逢僧不得闲。
閒书二首
方回（元代）

草木归根白露零，寒蛬欲蛰动酸吟。
每惊世事如翻手，难保人生不负心。
旷野嗟嗟三献玉，权门诩诩四知金。
旧来梁上称君子，犹自潜形伺夜深。
夜归
白居易（唐代）

半醉闲行湖岸东，马鞭敲镫辔珑璁。
万株松树青山上， 十里沙堤明月中。
楼角渐移当路影，潮头欲过满江风。
归来未放笙歌散，画戟门开蜡烛红。
句
邵伯温（宋代）

千载登真谢自然，半山遗迹号金泉。
饭花光店是日立春
吕本中（宋代）

采胜缯幡安在哉，客行巾帽只风埃。东西水畔冻全坼，南北枝头春已回。

故国音书黄耳断，馀生光景白驹催。山村谁道全荒陋，也有畦蔬入馔来。
次韵酬徐仲车见寄
秦观（宋代）

渭清非胜泾，兰芳本无慕。
我生季叶中，乃与古人遇。
职当供洒扫，匏系愧迟暮。
来章感存没，三读泪如注。
偶兴
沈守正（明代）

小池春水亦汪然，白鹤桃花非世间。睡起大声呼煮茗，兴来小笔乱涂山。

风生苹末纤纤织，月上林端细细湾。此日胸中无一事，庄周梦蝶未为闲。
七月望日徐勉自武林来得两讣音 其二
张翥（元代）

外来丧逝讣音来，女嫁桐陵亦告哀。老眼今朝方是哭，百年心事总成灰。
次韵沈漕使寄和碧云亭之作
吴芾（宋代）

衰年压尘劳，久念作净观。
奉祠还故山，阅岁更过半。
草草结茅庐，虽无轮与奂。
水作绿罗衣，山为青玉案。
自足了余生，岂谓浮名绊。
牵从江上来，去国同王粲。
既与猿鹤疏，还惊鸥鹭散。
公余坐危亭，四顾云影乱。
新诗忽鼎来，累日饱吟玩。
洗我胸中尘，宛如睹清盼。
信知隐侯家，句法有成算。
方今苦乏材，当馈屡兴叹。
如公人物英，宁久从远宦。
会见御追风，起自长淮畔。
即席
陆游（宋代）

醉中起舞递相属，坐上戴花常作先。
要知吾辈不凡处，一吸已乾双玉船。
和蒋六澄川韵 其二
宋铣（清代）

落日明飞鸟，归人趁渡船。孤城帆影外，霜角暮云边。

涨减平沙阔，天寒野蝶妍。客程贪利涉，沿月下前川。
寄杨虢州与之旧姻
刘禹锡（唐代）

避地江湖知几春，今来本郡拥朱轮。阮郎无复里中旧，

杨仆却朱关外人。各系一官难命驾，每怀前好易沾巾。

玉城山里多灵药，摆落功名且养神。
偈
释辩（宋代）

毫厘有差，天地悬隔。
隔江人唱鹧鸪词，错认胡笳十八拍。
欲得现前，莫存顺逆。
五湖烟浪有谁事，自是不归归便得。
满江红·罨画池亭
卢炳（宋代）

罨画池亭，对十万、盈盈粉面。依翠盖、临风一曲，霓裳舞遍。亭上人如蓬岛客，坐中别有飞琼伴。占世间、风月最清凉，宜开宴。当盛旦，歌喉啭。齐祝寿，金尊劝。算才华合侍，玉皇香案。处事从来坚特操，立朝更要持公论。使他时、台阁振风声，朝天眷。
寒食舆病至城西再续去年之咏
项安世（宋代）

冉冉飞来红杏雨，又到去年花落处。
花今落惯已如常，莫怪春归春不语。
却思天女染春时，弄粉调朱傅绿枝。
只见插花人似锦，谁知当日手如龟。
折梅
赵时韶（宋代）

行到颓墙与断桥，试和明月拗枝头。
江南多少闲儿女，带着梅花便带愁。
余吏部挽诗三首 其一
洪适（宋代）

石月颛门学，儒林誉翕然。齑盐家有塾，菽水坐无毡。

孝永趋庭日，名成佩韘年。流芳千载下，不减汉韦贤。
自提汉残砖拓本
曾习经（清代）

一角残转五凤嬉，纪元恰合汉宣时。贫儿骤诧收藏富，自拓殷勤寄所私。
郊行即事
王兆升（清代）

奉命筹军国，非关玩物华。新凉犹未至，馀暑正方赊。

鸣骑依残渡，行旌带晚霞。无劳呵殿急，恐警野人家。
贺赵及卿黄定甫主宾联名登第
陈文蔚（宋代）

人杰须知本地灵，鹅峰挺拔湛溪清。
新添九桂丛芳茂，帝发一枝花更荣。
文社只今传盛事，宦途从此展修程。
归耕愧我犹无地，仅有青山一笑迎。
闻西省赏酴醿芍药戏成小诗奉简泰之侍讲舍人
周必大（宋代）

满架冰肌合碧云，翻阶翠袖映红裙。
玉堂只有金沙在，伴直明朝又属君。
挽鲁奉议 其二
李正民（宋代）

盛大身攸致，勤劳力克堪。仁心兼五福，庆泽在诸男。

经罢翻灵运，人知吊老聃。百年嗟已矣，终始自无惭。
从岐王夜宴卫家山池应教
王维（唐代）

座客香貂满，宫娃绮幔张。涧花轻粉色，山月少灯光。

积翠纱窗暗，飞泉绣户凉。还将歌舞出，归路莫愁长。
荆甘
范纯仁（宋代）

品珍方重寄来难，长忆东吴把酒看。笠泽烟闲排锦树，洞庭霜老摘金丸。

清香先透筠笼细，甘液俄通玉齿寒。不学荔枝遗国恨，曾烦驿使到长安。
宋·大岘
孙元晏（唐代）

大岘才过喜可知，指空言已副心期。
公孙计策嗟无用，天与南朝作霸基。
谒京口张守
刘过（宋代）

危楼年少记登临，老矣重来力不禁。
风月欲谈嫌许事，山种不险似人心。
淡烟衰草乡关远，细雨黄花节序深。
虽有小诗行乐处，世无知己为谁吟。
留山间种艺十绝
刘克庄（宋代）

搅醉妨眠挟雨声，碧丛宜看不宜听。
而今一任萧萧滴，华发鳏翁彻夜醒。
一枝花 花下惊悟，用辛稼轩韵
董元恺（清代）

技学屠龙手。智擅谈天口。倚长空、下笔冲星斗。想万里鞭箠，肯落他人后。

一旦灰心久。总将相神仙，都听先生乌有。

风吹起、一池春皱。独坐频搔首。抚孤松、还是忘年友。

问蝼蚁乌鸢，也识王侯否。寒食家家柳。便到荒丘，谁消受、只鸡絮酒。
早春十绝呈石湖
陈造（宋代）

馆娃宫外趁游人，不见湖山自在春。
闻道石湖清绝处，芳时不著绮罗尘。
夏夜泛舟书所见
陆游（宋代）

山房犹复畏炎蒸，长掩柴门媿老僧。
两桨去摇东浦月，一龛回老上方灯。
惊飞宿鸟时呼侣，腾起长鱼有脱罾。
夜半归来步松影，真成赤脚踏层冰。
阁上坐雨望敬亭
王士祜（清代）

楼外青山碧四围，荡胸云气欲沾衣。愁中碧草侵阶长，望里春禽接翅归。

闲倚枯藤清兴极，漫倾浊酒赏心违。苍松翠筱空如画，怊怅烟岚屐齿稀。
鸡冠
许及之（宋代）

晦雨难渝操，朝阳易染殷。来从纪渻宅，不斗但峨冠。
安庆摸（和孙霁〔窗〕）
张榘（宋代）

渺长江、浩无今古，悠悠经几流景。桥家松竹知何在，寂历丹枫如锦。行阵整。想斗舰连艘，谈笑烟灰冷。寒光万顷。算只有当年，暮天霜月，惨澹照山影。

元戎队，画角梅花缓引。楼船飞渡波稳。中流击楫酬初志，此去君王高枕。应暗省。使万里尘清，谁逊周公瑾，勋名不泯。看阳蛰潜开，老龙挟雨，渊睡为民醒。
清平乐（劝王枢使）
史浩（宋代）

当年桂籍。同展摩云翼。位冠洪枢情似昔。肯共一尊瑶席。

经纶素韫胸中。筹帷小试成功。已殄黄池小丑，行收沙漠肤功。
夏日偕唐璞亭司马杜春墅邱瑶圃广文陈瑶阶山长邱爱庐砚长游鲫鱼潭留饮潭上书室 其一
曾中立（清代）

东海渊渟别一湖，偕游竟日足欢娱。微风蹙浪清如许，远岫笼云淡欲无。

自得锦鳞时在藻，翩然浅濑起飞凫。倚阑共咏溪山胜，写入新诗当画图。
吕翁祠
陈孚（元代）

山形天矫苍精剑，日气曈曚紫磨丹。度尽世人人不识，青烟起处是邯郸。
閒书
黄裳（宋代）

一笑待毁誉，一歌待穷通。笑歌未能忘，犹落诸环中。

无待用笑歌，此理西即东。
答洪孺成姻家兼呈赵二守
麦应中（明代）

短棹先君发，孤飞影自迟。遥怜孤客路，独对远山眉。

错落灯前雨，悲凉别后诗。春光随处待，不负蓟门期。
海上
朱松（宋代）

落日弄云海，阆风欲手攀。秀色不可解，西山如连环。

缅怀避世人，结屋栖孱颜。视世一蜗角，笑悯触与蛮。

我生笑痴仙，遂恬升斗悭。尚馀诗书债，倖此朱墨闲。

缨冠出救斗，安得长闭关。仙人形识此，妄自凭愚顽。
喜雨晴
方回（元代）

骤雨送残雪，山涧没半膝。
悠悠入深溪，想复高数尺。
赤土流水红，青土流水碧。
寸步阻烂泥，诗眼返自德。
维兹九江路，巴蜀通大驿。
今事既不然，取道浮梁侧。
西偏数巨港，春涨辄泛溢。
无桥复无船，仆曹为予戚。
老夫负胆气，动为万里役。
江河淮湖间，径度无怖色。
恭惟天所棐，岂不在正直。
但行无所苦，前路皆晴日。
清镜环翠
龚敩（明代）

百顷湖光一镜开，好山多处路萦回。长松落落凌空出，绿树阴阴绕涧来。

晴日暖云舒锦绣，淡烟疏雨暗楼台。吴歌楚舞俱陈迹，惟见春风长绿苔。
醉渔
傅汝楫（明代）

烟轻江上钓初回，呼伴携鱼换酒杯。便欲忘言醉芦苇，独醒恐有楚臣来。
洞仙歌（雨）
陈亮（宋代）

琐窗秋暮，梦高唐人困，独立西风万千恨。又檐花、落处滴碎空阶，芙蓉院、无限秋容老尽。

枯荷摧欲折，多少离声，锁断天涯诉幽闷。似蓬山去后，方士来时，挥粉泪、点点梨花香润。断送得、人间夜霖铃。更叶落梧桐、孤灯成晕。
阴夕
王同祖（宋代）

恰则晴明天又阴，霜风如剑二毛侵。
淮城夜雪深多少，不见擒吴奏捷音。
周仲章都官示卷因以赠之
梅尧臣（宋代）

赭白西北来，本是天马种。
朝秦暮至吴，嵩华如历冢。
伯乐曾未逢，垂头牧青陇。
今朝顾我鸣，振鬣耳耸耸。
声生秋风悲，已丧荆轲勇。
谁牵驾鸾车，高蹑云雾拥。
杨花
吴融（唐代）

不斗秾华不占红，自飞晴野雪濛濛。
百花长恨风吹落，唯有杨花独爱风。
赠不食姑
于鹄（唐代）

不食非关药，天生是女仙。见人还起拜，留伴亦开田。

无窟寻溪宿，兼衣扫叶眠。不知何代女，犹带剪刀钱。
予近卜居孤山之下友人元敏以四绝见嘲遂依韵
释智圆（宋代）

烟波云木映闲扉，养病深栖是所宜。
便欲上生寻内院，却因泉石住多时。
水调歌头（别庐山题龙湖阁）
方岳（宋代）

宇宙一杯酒，暝色倚重湖。青山杳杳何处，烟水泻愁予。别岸风涛喷薄，半夜鱼龙悲啸，能撼我诗无。李白醉不醒，唤起问何如。

是耶非，天莽苍，雪模糊。苍颜白发如此，空复笑今吾。寄语鹭朋鸥侣，好在风飧水宿，底处不烟芜。吾亦从此逝，从我者谁欤。
白茅夫
陆之裘（明代）

海风飘，干雪扬。
民何役，白茅塘。
荷锸别爷娘，唤妇与阿郎：“我荷尔莫忧，官府须有钱与
粮。
”出门荷雪中，手足皱欲红。
塘上千夫长，日夜催作工。
不畏见司空，但畏见郎中。
郎中不爱钱，小杖大杖愁杀侬。
人回寄声语我妻：“莫使爷娘知。
官府自有粮，我腹常忍饥。
”妻闻大哥去，寄声语我夫：“西家无闲丁，雇人东凿河
。
日费五十钱，泪下机头梭。
少壮有余力，莫怨开河役。
若使吴田肥，何妨一人瘠。
”请看西方征戍儿，天寒月黑胡风吹。
徐健庵编修筵上观洗象
姜宸英（清代）

长安六月三伏始，主人门对御河水。御河流水声潺潺，玉泉奔赴城西湾。

是日都人看洗象，立马万骑车千辆。曼延蹴鞠罗岸旁，吹角鸣钲沸川上。

满堂宾客何从容，棋局未了酒不空。日中报道象奴出，至尊朝罢明光宫。

魋形诡貌三十六，一一骑就深潭浴。云起乍疑龙蜿蜒，湍回更与人翻覆。

须臾小吏前推排，将军拔营群象回。就中一象行踯躅，齿毛脱落颜摧颓。

长者谓余岂解事，此物经今不知岁。闻说先朝万历初，贡车远自扶南至。

中更四帝时太平，一朝闯贼残神京。忍死不食三品料，俯首泪下声哀鸣。

沧桑变换忽尘梦，勉强逐队留残生。茫茫旧事君莫说，劝君且饮杯中物。
奉和往虎窟山寺诗
陆罩（南北朝）

鸡鸣动睟驾，柰苑眷晨游。朱镳陵九达，青盖出层楼。

岁华满方岫，虹彩被春洲。葆吹临风远，旌羽映九斿。

乔枝隐修径，曲涧聚轻流。徘徊花草合，浏亮鸟声遒。

金盘响清梵，涌塔应鸣桴。慧云方靡靡，法水正悠悠。

实归徒荷教，信解愧难径。
奉同胡德辉八月十四日夜玩月次韵 其一
朱松（宋代）

我梦故山月，萝影垂秋光。谁言九衢晓，莽莽吹尘黄。

群公直道山，晤语清夜央。飞辙转空阔，积暑苏苍凉。

哦诗中天律，流光惜堂堂。鸡肥社酒熟，吾亦怀吾乡。
偈七首
释允韶（宋代）

一五二五，机轮无阻。
南山起云，北山下雨。
有人却道锦上添花，有人又道泥中洗土。
有人又道离此二途，便见丹霄独步。
若总如斯论量，山僧未敢相许。
思录旧诗于卷上，凄然有感，因成一章
韩偓（唐代）

缉缀小诗钞卷里，寻思闲事到心头。

自吟自泣无人会，肠断蓬山第一流。
秦中送人觐省
储光羲（唐代）

二月清江外，遥遥饯故人。南山晴有雪，东陌霁无尘。

骑别章台晚，舟行洛水春。知君梁苑去，日见白华新。
公无渡河
陈寿（魏晋）

公无渡河，公竟渡河。渡河公死，公乎柰何。席其床兮黍其畴，公乎胡为而溺流。

大呼呼公公不留，心摧肠断弹箜篌。嘈嘈招不起，贤兄小姑哭无已。

妾身愿作精卫禽，衔石西山塞河水。
建炎丞相成国吕忠穆公退老堂 其一
赵思诚（宋代）

抗章恳避公槐位，卜筑千岩紫翠间。园锁幽深似仙境，堂开华丽远尘寰。

貂冠虎骑荣新宠，云阁琼台许暂闲。帷幄谋谟待元老，未容高蹈占东山。
踏莎行
于懿（清代）

病骨难支，鬓云渐薄。钏松瘦减兰边玉。夜来双袖不胜寒，无言兰倚潇湘竹。

凉影侵帘，啼痕染烛。寂寥庭院愁萧索。残灯久伴可怜宵，金钱暗把归期卜。
惠山寺留题
王禹偁（宋代）

吟入惠山山下寺，古泉闲挹味何嘉。
好抛此日陶潜米，学煮当年陆羽茶。
犹负片心眠水石，略开尘眼识烟霞。
劳生未了还东去，孤棹寒篷宿浪花。
雨中听邻家侍儿歌
张嵲（宋代）

客恨如酲何日醒，满空烟雨昼冥冥。
垂帘竟日无余事，隔叶流莺独坐听。
如梦令·九五天池尽泮
王哲（金朝）

九五天池尽泮。涉景渐令堪玩。识看岭头梅，冲暖已成烂熳。香案。香案。独占真阳一半。
小寒节有感
黄佐（明代）

雨霁风恬始见花，野梅含笑正横斜。红芳此后周千里，绿树仍横荫万家。

寒日自能明蔀障，轻雷应为蛰龙蛇。老来衰惫偏多感，时有新诗纪物华。
黄岐山歌
曾迈（明代）

南越之南揭阳岭，突兀层峦黄岐山。从秦历汉群峰出，流云飞岐不可攀。

上有浮屠拂云起，石湖千载抱泉水。悬崖风雨古木疏，春色秋容翠微里。

磊石玲珑溪谷中，洞门双辟竹与松。盘桓宛转多迂怪，叠巘连岫度晚风。

俯临玉窖之双溪，舂容夜月映沙堤。山高水清长无绝，渡水登山无尽期。

昔人独有陈夫子，幽栖选胜风流美。古今地灵应相托，山中仙客良有几。
叶教授和溽字韵诗，复次韵为戏，记龙井之游
苏轼（宋代）

先生鲁诸儒，饮食清不溽。
空肠出秀句，吟嚼五味足。
华堂闹丝管，眸子涨春渌。
先生疾走避，面冷毒在腹。
归来煮瓠叶，弟子歌《旱麓》。
声淫及《灵台》，中有麀鹿伏。
功名一走兔，何用千人逐。
故应容我辈，清坐时闭目。
高亭石排衙，木杪挂飞屋。
我来无时节，客亦不待速。
似闻雪髯叟，西岭访遗躅。
朝阳入潭洞，金碧涵水玉。
泉扉夜不扃，云袂本无幅。
慈皇付宝偈，神侣得幽读。
讷庵有老人，宴坐天魔哭。
时来献璎珞，法供灯相续。
吾侪诗酒污，欲往无乃触。
斋厨费晨炊，车骑满山谷。
愿闻第一义，钵饭非所欲。
便投切云冠，予幼好奇服。
病中
李中（五代）

闲斋病初起，心绪复悠悠。开箧群书蠹，听蝉满树秋。

诗魔还渐动，药债未能酬。为忆前山色，扶持上小楼。
即事有怀二首 其二
刘宰（宋代）

济世无长策，观诗叹小明。悠悠忘夜永，淅淅听秋声。

困踬盐车骥，飞腾腐草萤。乖逢偶然尔，造物两何情。
元夕八首
陈世崇（宋代）

女童清乐玉琮琤，一道群丝缓合笙。
更看苏家坊傀儡，软风娇送杵歌声。
偶书
邵雍（宋代）

堪笑又堪嗟，人生果若何。
宜将万端事，都入一声歌。
世态逾翻掌，年光剧逝波。
静中真气味，所得不胜多。
呆官人三绝 其三
王柏（宋代）

呆本非嘉德，如何乐此名。能于呆外看，方见业之精。
寿湖南汪仓十首 其五
廖行之（宋代）

六月湖田槁欲𤓉，岳云俄起雨如川。不凭公意回天意，争得饥年变有年。
北上就道后寄别郑于阳先生
李毓昌（清代）

一片华楼月，今宵何处看。遥知沧海客，高卧碧云端。

酒薄难成醉，衾孤乍觉寒。不如早归去，从乞钓鳌竿。
林同年被檄来体访民租寓僧舍有诗因次韵
洪咨夔（宋代）

我虽不饱尚二簋，人则何辜无一襦。
官侬早下减租笔，天下可肥身宁臞。
夜坐
林希逸（宋代）

入夜新凉乍满襟，檐前花竹弄清阴。好时好日随缘住，非月非风得趣深。

书到七篇偏有味，诗留千载待知音。从来一点圆明处，不是禅心是本心。
用思叔韵赠通神郎翁思明
赵蕃（宋代）

吾友徐思叔，会稀多阻离。
要知名下士，看取卷中诗。
识面恨已晚，因渠端可知。
通神定何物，莫致孔方疑。
喇叭嘴
姚燮（清代）

俯吸落日气，仰吐初月华。容腹未及斛，作意偏谽谺。

林阴石垂掌，与云相攫拿。揉之极纷碎，散如杨柳花。

蛎房布空洞，潟下多潜蛇。昆布春不生，搏浪惟有沙。

投身生大怖，坦履亦槎枒。谁云千丈潭，自灿光明霞。
自局中归马上口占
陆游（宋代）

幼舆只合著山岩，误被恩光不盖惭。
人怪衰翁烦尺一，心知造物赋朝三。
飞腾岂少摩云鹘，蹙缩方同作茧蚕。
安得公朝闵枯朽，早教归卧旧茆庵。
送包佶赋得天津桥
皇甫冉（唐代）

洛阳岁暮作征客，□□□□□□□。相望依然一水间，

相思已如千年隔。晴烟霁景满天津，凤阁龙楼映水滨。

岂无朝夕轩车度，其奈相逢非所亲。巩树甘陵愁远道，

他乡一望人堪老。君报还期在早春，桥边日日看芳草。
讼牒
李正民（宋代）

决遣惭非朱子元，纷纷讼牒拥輶轩。自嗟虚忝皇华使，材拙将何广上恩。
西江月
姚述尧（宋代）

嫩绿烟笼碎玉，繁红日护香绡。故人去后恨迢迢。独倚危楼情悄。

脉脉望穷云杪，看看月上花梢。嫩添金鸭任烟消。杜宇一声春晓。
和周南吉二绝
王炎（宋代）

旧游追记岳阳城，莫惜经过憩旆旌。
容易别离难会合，为君重酌圣人清。
归朝欢 其一 送汪雯远计偕
俞士彪（清代）

把酒送君歧路侧。残菊疏杨留落日。轻裘短剑入皇都，天涯谁个非相识。

风流年少客。青山碧水供行色。听旗亭，秋棠佳句，声价重京国。

董生对罢天人策。身惹御炉香拂拂。玉阶醉插杏花游，金闺夜点红灯出。

功名安可测。三公那必皆头白。莫留连，布帆高挂，快趁西风力。
送僧造普同塔
释行机（宋代）

珊珊玉骨本玲珑，挂角羚羊不见踪。
特地作亭图甚麽，为怜松竹引清风。
薛端明挽诗二首
叶适（宋代）

可但补阙名官日，不逢引裾强谏时。
上朝有疏天常纳，下殿无行谁独疑。
论道何如出纶晚，督军颇叹封侯迟。
凌烟画手今寂寞，豆蔻林高荔子垂。
和始平公郡斋偶书二首
司马光（宋代）

文武从容两有余，公板将幕往来居。
已安四海如三杰，欲散千来比二疏。
今日监边亲跪毂，他年入殿赐乘车。
武侯暂为苍生起，长忆隆中卧旧庐。
袁州对雪何笋亭侍御
苏祐（明代）

宜春台边同暮云，宜春城下雪纷纷。
初随鸣雨喧相集，转入飘纷静不闻。
银烛并回摇乍暝，金尊独对散微曛。
因怀骢马江城夜，客况曾经可问君。
途中忆儿女之作
马云奇（唐代）

发为思乡白，形因泣泪枯。尔曹应有梦，知我断肠无？
送沈先辈归送上嘉礼（一作送沈光及第后东归兼赴嘉礼）
罗隐（唐代）

青青月桂触人香，白苎衫轻称沈郎。好继马卿归故里，

况闻山简在襄阳。杯倾别岸应须醉，花傍征车渐欲芳。

拟把金钱赠嘉礼，不堪栖屑困名场。
和西郊春事招元方同游韵
葛胜仲（宋代）

仙桥水殿照清流，攘攘游人聚九州。光景从来夸辇毂，风标况九富阳秋。

天开卵色春方好，月上弓形夜更留。勉作新篇书盛丽，莫令少味似韩休。
露坐
陆游（宋代）

旋削甘瓜进酒卮，断云漠漠斗离离。
北临积水风来壮，东恨长林月上迟。
秋近不堪闻急杵，夜凉已复怯轻絺。
天孙老抱河梁恨，岂独人生事可悲。
杂咏
林徵韩（清代）

不用寻诗过岭西，日来幽事颇堪题。松间拾菌云遮路，雨后罾鱼水满溪。

偶乞瓶花从野衲，时需斗酒问山妻。行将策杖看禾去，只恐硗田绿未齐。
思佳客 送梅花与姊静仪，并柬是词
张秀端（清代）

此是罗浮冰雪姿。暗香消息许君知。笑侬岁岁评花品，又到东风第一枝。

供纸帐，映瑶卮。兰房清赏却相宜。夜来微醉银缸畔，疏影横斜好赋诗。
杂曲歌辞。踏歌词
崔液（唐代）

彩女迎金屋，仙姬出画堂。鸳鸯裁锦袖，翡翠帖花黄。

歌响舞分行，艳色动流光。

庭际花微落，楼前汉已横。金壶催夜尽，罗袖拂寒轻。

乐笑畅欢情，未半著天明。
舟中对月
董嗣杲（宋代）

过峡水不清，浑浊甚他处。
今朝喜得晴，看月莫犹豫。
尽力掀篷开，净着两眼觑。
月色更婀娜，炯然洗积虑。
前矶水冲撞，传若小滟滪。
令人厌水程，惟祝江灵助。
天地境界古，恨无槁梧据。
馀樽就手沥，适口乏啖茹。
嗫嚅味自佳，不须劳举箸。
醒去掩篷眼，零落故衾絮。
呼天招仙游，同学列子御。
傥转北头风，稳涉芜湖去。
乌栖曲二首 其二
司马光（宋代）

星疏月明漏水长，罗帷翠帐华灯光。佳人起舞玉钗堕，门外乌栖雁南过。
夷狄之孝十首 其八 吐谷浑叶延
林同（宋代）

父仇已屠脍，射草复何为。岂不念无益，其如罔极悲。
题谷隐二首 其二
孙觌（宋代）

露湿芙蓉晚，风酣橘柚秋。衣巾红影乱，尊俎翠光流。

尘暗迷三马，阳骄喘万牛。五湖烟雨里，不系有虚舟。
次韵王待制游东坡留题十一绝
喻良能（宋代）

对泣何曾学楚囚，扁舟时作大江游。
眼看西蜀三千里，身在淮南第几州。
方漕躬明挽诗三首
王炎（宋代）

一节方将指，千兵竞力耕。
江淮如富实，河洛可经营。
许国忠诚切，谋身宠辱轻。
空遗今日恨，公论付台评。
偈三首 其一
释仪（宋代）

莫分彼我，彼我无殊。困鱼止泺，病鸟栖芦。逡巡不进泥中履，争得先生一卷书。
赠封比部金翁 其一
王世贞（明代）

绯衫不碍鬓丝苍，令子承恩在帝乡。欲识故园山色好，一官犹号白云郎。
添字采桑子
赵我佩（清代）

绣衾不暖炉烟冻，剔却银釭。卸罢残妆。蓦见隔帘斜月影、上回廊。

坠欢重省浑如梦，没个思量。枉费猜详。细数别来多少事、断人肠。
留题戏綵堂示男㞦
赵抃（宋代）

我憩堂中乐可知，优游逾月意忘归。老来不及吾儿少，且著朱衣胜綵衣。
奉同都运直阁张丈哭敬夫张兄张丈有诗敢次元韵悲悼之极情见乎词伏幸采览二首 其一
朱熹（宋代）

秀翁威略憺华戎，遗恨车书久未同。喜有象贤堪嗣事，故知鸿业自无穷。

蕃宣合奏三年最，风采俄惊一旦空。根本平生有深计，遗书不但子囊忠。
书紫芝卷后
苏泂（宋代）

为爱君诗清入骨，每常吟便学推敲。
明知箧笥篇篇有，百度逢来百度抄。
题钓台
陈畴（清代）

绿竹业边击客船，钓台千古簿云天。
区区寇邓功如许，何以高风独凛然。
故人已了中兴事，赢得溪头一钓竿。
唤起先生同一笑，青山自在白云闲。
过邯郸吕公祠柬杨次泉阴月溪二公时阴赴关右督学予与杨并之官河南云二首 其二
林大春（明代）

拜将封侯事几回，朱轮鼎食总堪哀。东都建节西都骑，不信曾从梦里来。
坦翁
释惟一（宋代）

山未为高水未深，贱非泥土贵非金。
自来一种平怀看，到老何曾有二心。
题宜黄邹圣言宜雨亭
曾丰（宋代）

佳人一代倾城色，和气醺酣更涂泽。胭脂凝汁觉差浓，颐颊盎光疑太赤。

水沉浴罢馀精神，荡去人伪还天真。东风吹开巫峡雨，西子化作阳台春。
之祀奉呈同行二进士
韩维（宋代）

煌煌儒者宫，是惟风教首。
群贤日造集，经训谨传授。
公田有常廪，著令所从久。
逋租积岁月，课督岂宜后。
浮舟山区郊，秋日丽榆柳。
幸同二三子，谈笑失炎昼。
鄙生窃薄禄，万补无一有。
伫观盛化流，朝列登秀茂。
彼微主簿官，岂敢息奔走。
次韵昌甫 其十一
韩淲（宋代）

叹息弥襟强拄撑，人间閒处且閒行。风光漫与酬诗债，岁月何堪说宦情。

近脱市朝谁信我，久居荒野孰如兄。青青又满新成竹，相望章泉夜月明。
赠陈道人
周孚（宋代）

正谛危欲断，谁胶能续弦。要为师子吼，莫看野狐禅。

小住真聊尔，相逢独岿然。同床有佳梦，或许老夫圆。
和敏中洛下即事（诗敏中为殿中分司）
白居易（唐代）

昨日池塘春草生，阿连新有好诗成。花园到处莺呼入，

骢马游诗客避行。水暖鱼多似南国，人稀尘少胜西京。

洛中佳境应无限，若欲谙知问老兄。
清源夫人赵氏挽词 其二
王十朋（宋代）

我窃清源禄，钦闻孟母慈。符分三子舍，桂棹两孙枝。

方戏黄堂綵，俄丰紫帽碑。神州嗟未复，长抱望夫悲。
诗思十首
方回（元代）

大雅嗟麟笔，离骚叹凤弦。
猗那谁与敌，羌蹇尚堪传。
步仰曹刘独，名歆李杜专。
无时吾不梦，携酒访斜川。
送郑少卿景望知建宁
陈傅良（宋代）

海内言华萼，谁名动缙绅。
岂无当世志，能忍十年贫。
酒兴新来减，交情老更亲。
公余如促膝，剩把古书陈。
残春感事十首
方回（元代）

底用春风急，诗肩暖亦寒。
儿曹如笋长，吾事只梅酸。
后死犹容健，余生愈觉难。
一瓢自穷巷，何止此堪叹。
岁久旱喜雨
薛靖（宋代）

东南苦亢阳，吴越重罹厄。
流徙罄村墟，入夏地尚赤。
讵无沟中人，矧乃急往役。
赖兹天心慈，弗终閟膏泽。
凯风将雨至，蓬蓬亘昕夕。
水势行涧呼，云阴四郊积。
祁祁沾洒均，欢声遍南陌。
秋秧布有种，万一偿春麦。
相率理长鑱，幸可谋担石。
我亦歌豳风，忧心遮几释。
咏史诗。会稽山
胡曾（唐代）

越王兵败已山栖，岂望全生出会稽。

何事夫差无远虑，更开罗网放鲸鲵。
赠别徐永叔
赵蕃（宋代）

忆曾看竹过焦山，重记同舟骇浪间。
邂逅真成肺肝热，别离空益鬓毛斑。
刍青饭白吾能设，车殆马烦君莫还。
此去江淮两萧瑟，为言无遣尺书悭。
吴南屏先生自岳阳泛舟金陵兼有苏浙之游次湘乡曾相国韵奉简
黎庶昌（清代）

尺土欲作阿房筛，万夫撼山龙膊摧。黄金之埋地纪绝，破碎乃自秦以来。

承平一瞬阅三载，池有水竹庭有槐。丽佳未接冠盖盛，战斗喜无笳鼓豗。

当时盗弄等蛮触，人事一生何其乖。相公起试活国手，洗涤浩劫沙虫灰。

遗民来归土渐辟，虽有旱潦不为灾。山川精神要湔祓，凭藉文字辉蓁莱。

南屏老人今诗伯，豪气渐除心尚孩。九江楼头恣游宴，泽国那逢当路豺。

君山如宾集户牖，一回一上真佳哉。天机浩荡物与狎，追逐鸥鹭无嫌猜。

洞庭三月浪花下，桃杏已落青春隤。扁舟访古诣吴越，欲寻兴废生远哀。

十年干戈沦战血，六代歌舞荒烟霾。霸图王业亦安在，白日但照须眉皑。

新诗百篇易感激，把酒莫负千金杯。长江拍天际云海，万里孤帆应好开。

胥台禹穴有余兴，东穷岭峤西岐邰。
游越山
幸元龙（宋代）

上得越山半，方壶紫翠环。
山幽春溜响，花落午见闲。
梵刹依松外，仙家在竹间。
小窗借高枕，风定鸟绵蛮。
赠孤峰
姚镛（宋代）

拄杖寻幽古寺中，云容淡淡雨濛濛。归来一笑春多事，野杏山桃各自红。
喜凉
章甫（宋代）

暑气今全减，人心始少苏。
客愁生海燕，秋意入庭梧。
岁月真虚掷，诗书只自娱。
荆山谁献玉，齐国正吹竽。
发岐亭宿故镇三首
张耒（宋代）

征人不敢安，蓐食待明发。
润冲石上云，冷踏松间月。
艰难付一笑，岁月惊屡阅。
偃亚道傍松，茯苓应可掘。
见狂生诋康斋白沙者漫题
王夫之（明代）

任尔舌尖学语，谁知趺下生根。一线经分子午，双钩画破乾坤。

逼窄墨台狭路，萧条原宪柴门。天下古今几许，梨花春雨黄昏。
酬澹归法兄见赠之作
释今壁（明代）

青山满眼隔年春，一造桃花两度新。何幸随听芳草语，不妨同是报恩人。

作家喜见杨岐富，对客惭招雪窦频。有赠顿忘言外意，感将怀抱向予真。
攓云篇，并引
苏轼（宋代）

物役会有时，星言从高驾。道逢南山云，欻吸如电过。

竟谁使令之，衮衮从空下。龙移相排拶，凤舞或颓亚。

散为东郊雾，冻作枯树稼。或飞入吾车，偪仄碍肘胯。

抟取置笥中，提携返茅舍。开缄乃放之，掣去仍变化。

云兮汝归山，无使达官怕。
月夜泛舟
弘历（清代）

月宇兰漪暑气藏，轻舟偶泛晚风凉。不知今夕是何夕，可爱天光接水光。

蝉有清音宜静境，荷无艳味祗真香。鸥汀鹭渚萦回处，间出渔歌引兴长。
游郭希吕石洞二十咏 其十三 玉佩
刘过（宋代）

借榻卧云屋，攲枕仔细听。误疑鸣珂声，不知水泠泠。
白雪歌送武判官归京
岑参（唐代）

北风卷地白草折，胡天八月即飞雪。
忽如一夜春风来，千树万树梨花开。
散入珠帘湿罗幕，狐裘不暖锦衾薄。
将军角弓不得控，都护铁衣冷难着。(难着 一作：犹著)
瀚海阑干百丈冰，愁云惨淡万里凝。
中军置酒饮归客，胡琴琵琶与羌笛。
纷纷暮雪下辕门，风掣红旗冻不翻。
轮台东门送君去，去时雪满天山路。
山回路转不见君，雪上空留马行处。
小松
罗隐（唐代）

已有清阴逼座隅，爱声仙客肯过无。

陵迁谷变须高节，莫向人间作大夫。
荣木
陶渊明（魏晋）

荣木，念将老也。日月推迁，已复九夏，总角闻道，白首无成。

采采荣木，结根于兹。
晨耀其华，夕已丧之。
人生若寄，憔悴有时。
静言孔念，中心怅而。
采采荣木，于兹托根。
繁华朝起，慨暮不存。
贞脆由人，祸福无门。
非道曷依？非善奚敦？
嗟予小子，禀兹固陋。
徂年既流，业不增旧。
志彼不舍，安此日富。
我之怀矣，怛焉内疚！
先师遗训，余岂之坠？
四十无闻，斯不足畏。
脂我名车，策我名骥。
千里虽遥，孰敢不至！
八声甘州 野烧
陈洵（清代）

送关河满眼是伤心，何堪问芳菲。甚霜凋仍绿，风摧竟白，灰尽能遗。

坐叹烟销烬冷，缩手昨人非。时有笼灯火，光出丛祠。

毕竟熏天何苦，笑几家蔀屋，曾借余辉。任红心凄黯，今后总休提。

想幽人、蓬蒿深护，剩劫残、三径得因依。谁怜我、向经行地，望伫青旗。
凝思堂
尤袤（宋代）

失脚坠尘网，牒诉装吾怀。
公庭了官事，时来坐幽斋。
天风肃泠泠，山鸟鸣喈喈。
我思在何许，独对苍然崖。
赠大慈寺啸翁开士
史守之（宋代）

挂锡云飞处，心闲境亦闲。
万缘空俗想，一钵饱松关。
身幻从兹化，风高未许攀。
繁华满眼底，付与水潺潺。
次韵王知军夜坐有怀
陈造（宋代）

梦想天兵下不其，壮心摇荡受风枝。
摄衣试作听鸡舞，穷我庸风造物儿。
腰下不悬苏子印，城中人笑董生帷。
西来江左夷吾在，小敌才堪剑首吹。
谒古石固祠因观宋高宗御赐遗物
刘崧（元代）

乱山盘束五龙堆，万木萧森一径开。白涧滩声兼地动，崆峒云气度江来。

柘袍鸾凤辉寒日，宝带山河拱上台。古庙丹青犹赫奕，百年遗物使人哀。
仲晦监簿和放翁七十三吟三篇华予初度走笔□
刘克庄（宋代）

镜中雪鬓数茎新，归作田间负耒民。
仕五十年难讳老，封三百户敢嫌贫。
诸无物实师庞蕴，万苦非真试子春。
到得邢杨遭勘辨，始知铁汉是全人。
雪夜寻太白道士
李端（唐代）

雪路夜朦胧，寻师杏树东。石坛连竹静，醮火照山红。

再拜开金箓，焚香使玉童。蓬瀛三岛至，天地一壶通。

别客曾留药，逢舟或借风。出游居鹤上，避祸入羊中。

过洞偏回首，登门未发蒙。桑田如可见，沧海几时空。
用守之盟七友歌韵示诸子
钱时（宋代）

学兵须学兵无敌，学医须学医无疾。
学诗须学诗无邪，绝义世间非浪出。
长虹顷日天与力，枯肠正好耕六籍。
舞雩千载咏而归，小枝文章那可屈。
蜀阜家风日日奇，万竹深园暮天碧。
朱丝好鸟菜幽哢，迭奏黄钟与无射。
儿曹作计终自爱，莫把榆枋碍云翼。
康节有言良足珍，衣到弊到多虮虱。
浪淘沙九首 其八
李慈铭（清代）

酾酒问东风，何事匆匆。人天容易水西东。轻把蓬山拼一掷，顷刻千重。

莫唱负情侬，芳讯难通。伤春人在暮春中。不解留春偏惜别，春肯从容。
水阁雨中
李处权（宋代）

南国寒多雨，溪山昼更晴。
风帆随鸟上，樵迳入云行。
已苦无饘粥，犹欣见耦耕。
故园归未得，豺虎正纵横。
新月
丘葵（宋代）

斗柄犹未酉，明生已自庚。
月光本端正，入见有亏盈。
寂感此太极，炎凉彼世情。
徘徊花影下，独自掩柴扃。
好事近·花底一声莺
刘翰（宋代）

花底一声莺，花上半钩斜月。月落乌啼何处，点飞英如雪。
东落吹尽去年愁，解放丁香结。惊动小亭红雨，舞双双金蝶。
次韵（四首）
张渥（元代）

水光承雨乱银花，柳外双峰出碧丫。
我便欲寻蓑笠去，断桥湾里是渔家。
春日游惠山以老杜一径野花落孤村春水生衍韵次第得诗十首 其九
孙一元（明代）

卸杖坐松根，觅句烟云里。得意酬青山，一掬野泉水。
次韵黄侍郎海棠花下怯黄昏七绝
魏了翁（宋代）

穉绿茁儿拳，老红面百摺。
诗坛更伏波，令我逢敌怯。
题珪上人山舍
空室禅师（明代）

红叶填松径，清溪绕竹林。
西风双鬓老，落日半窗阴。
坏衲偏宜厚，幽居不厌深。
竺仙遗偈在，展卷且高吟。
友人以修鍊游方或传其以此死者为赋是诗
薛嵎（宋代）

鹤骨难污世上尘，西风惆怅瘞湖云。
莫悲生死今朝隔，须信仙凡此路分。
丹灶空遗鸡犬恨，青山谁吊鹿麋群。
蓬莱今古知何在，秋草唯添处处坟。
风雨
吕南公（宋代）

春来未苦狂风雨，初见云雷气象豪。合杂忽如乔岳倒，迷冥不辨九天高。

林峦偃亚传雄韵，沟涧苍茫起怒涛。花卉一空何足问，且欣馀润入耕皋。
九月初十日值宿玉堂七绝
刘克庄（宋代）

转枕依然梦不成，小窗颇觉晓寒生。
昏花却怕宫莲照，垂下纱幮听六更。
送周干
徐鹿卿（宋代）

送客章江庾岭边，试将行止问苍天。虽然刖足终全璞，尚有知音莫断弦。

仕路偶来云出岫，归装何有月随船。鼠肝虫臂冥心久，一笑掀髯对湛泉。
达磨赞二首
释普度（宋代）

梁皇法令岂徒劳，滞货私通价转高。
芦苇萧萧熊耳月，至今大地是波涛。
六祖传付偈颂 其三 三祖
黄裳（宋代）

地种精华总是无，无中和会一神珠。前缘谁是传衣子，水月如心可上图。
送吴侍御司马赴台州
武元衡（唐代）

卢耽佐郡遥，川陆共迢迢。风景轻吴会，文章变越谣。

烟林繁橘柚，云海浩波潮。余有灵山梦，前君到石桥。
丁未二月上旬四首 其三
吕本中（宋代）

羽檄从天下，于今久未回。如何半年内，不见一人来。

周室仍遭变，宣王且遇灾。犹存九庙在，咫尺得祈哀。
卧病酬林澹亭
丁炜（清代）

轻寒腰带减，窗竹渐离披。未得高眠早，常愁退食迟。

青山秋后梦，黄叶雨中诗。酒熟东篱下，君闲可预期。
王左司致政还乡二首 其二
孙觌（宋代）

水满沧浪旧钓矶，春风江上片帆归。繁红不见桃千树，老干空惊柳十围。

万壑烟云供坐啸，一龛香火结真依。落花细草应堪籍，醉撼长条雪满衣。
静林诗僧已老
文同（宋代）

七十吟中老，清风满旧林。
倚筇秋岸远，围衲夜房深。
未得云空在，将成月已沉。
生平苦如此，谁是识师心。
春暮即事
翁森（宋代）

啼鹃春已暮，徒倚念流光。
雨涨溪舂急，山晴火种忙。
寻芳知兴浅，怀远觉愁长。
两月无来客，青苔满石床。
论枣核形
贾似道（宋代）

身如枣核两头尖，左右观来是块砖。
往来千遍无辞口，一秋咬败万千千。
次韵王观察望雪山
顾光旭（清代）

祁连山上千年雪，兵气销时玉色新。落日单于收战马，西风汉使议和亲。

试吹羌笛头应白，欲寄寒衣信未真。争羡边庭班定远，归来万里送车辚。
送段秘丞同理金陵
宋祁（宋代）

赭丹濡笔狱无冤，佐守初依凤沼莲。
南土出藩申伯宠，辟书为首嗣宗贤。
蟠龙运厌山围国，燬角宵凉水际天。
哲辅定知三入相，期君同赴渭滨畋。
依韵恭和圣制龙图天章阁观三圣御书
王珪（宋代）

半夜传君召，西清阅帝文。
笔回丹穴凤，歌起沛中云。
御幄金虬转，仙墀羽仗分。
君王自天纵，况复睿心勤。
赋得别梦依依到谢家八首 其二
王彦泓（明代）

惊喜冰颜一笑开，投梭时节已怜才。持裙暂肯临风住，刬袜还期映月来。

沉水待烘欢夕座，真茶留瀹到时杯。书生金石心肠在，不借裁诗十字媒。
东高峰
鲍溶（唐代）

东亭最高峙，春树绕山腰。画里青鸾客，云中碧玉箫。
秋风若西望，为我一长谣。
和仁仲过滨江
胡寅（宋代）

沩山未暇往，石磴上雪端。
初识清修路，遥怜菡萏寒。
野宽耕仅有，民殄政犹残。
总使林泉稳，那能寝饭安。
赐大学士杨一清诗 致仕还乡
朱厚照（明代）

时光疾箭催人老，先后恩荣世间少。
虽然私第保余年，每日心悬侍天表。
劝耕至赤松山
韩元吉（宋代）

谬误君恩再领州，名山犹幸复春游。
苦无羽客追元放，尚有群儿识细侯。
麦穗雨晴迷野岸，桃花风急满溪流。
隔林布谷如相应，更酌丹泉为少留。
□字颂
黄庭坚（宋代）

斋余睡兀兀，占尽檐前日。
不与一瓯茶，眼前黑如漆。
次韵李参政 其四
魏了翁（宋代）

南山高崔嵬，草树蔚乔林。云横日曀曀，蝉鸣谷阴阴。

戛然丹凤咮，为我作好音。
客居
陈登（明代）

星霜两鬓皤，迢递关河阻。孤馆动归思，芭蕉滴秋雨。
次韵谭彦成学士早春 其一
李弥逊（宋代）

花蕾催红欲啭莺，新愁偏傍鬓毛生。犹怜稚子能赊酒，烂醉春盘碧涧羹。
由玢碧梁踰险得九龙岭
王世贞（明代）

涧穷路欲绝，兹梁忽中亘。下当舍身壑，上当侧足径。

虽尔踸踔中，悠然见宏胜。偃蹇九丈夫，相观易为劲。

晨露被膏沐，夕飙发清听。生不愿秦封，但愿不违性。
觅百叶榴花
王十朋（宋代）

玉友双瓶不恶，锦囊六字尤清。更觅榴花百叶，要令老眼增明。
小亭前白牡丹
张明中（宋代）

旧说花王称洛苏，洛苏还识此花无。
紫绡层出黄金蕊，粉面仍花白玉肤。
带雨含情挥泪重，迎风无力欲人扶。
不堪老大浑无味，妒见渠侬美且都。
暑尘道中回首有感之作
郭之奇（明代）

朱宿衔烟朝露晞，星车破暑此时归。飘尘北拥悲鸿渡，积翳南昏泣燕飞。

自叹泥躬随蹇蹇，翻愁迷路滞騑騑。燕台回首晴空蔽，不但征人面目非。
逐鹦鹉诗
周龙藻（清代）

丹穴有灵凤，生为百禽王。苞采备五色，和鸣应时康。

岂期鹦鹉子，潜身来南方。虽具明慧性，其才本非良。

逢迎恃巧舌，百变如笙簧。一朝惑凤听，剪拂置高冈。

既窃竹实食，又傍梧枝翔。遂使燕雀辈，闻声互游扬。

公然鹓鹭前，爪嘴夸擅场。肯顾不密危，形势日鸱张。

秋天下雕鹗，搏击乘严霜。力逐鹦鹉去，为凤立纪纲。

从此羽翼戢，下上安厥常。宋都鹢早退，鲁门鸟尽藏。

廓然六合清，枭鸾各分行。来仪指虞廷，万古颂德昌。
句
汪伯彦（宋代）

两两泰阶星一色，亭亭华表鹤双归。
叶县寻双凫观
欧大任（明代）

风尘几傲吏，汉日有神君。舄以尚方至，符从下邑分。

宫前沾紫气，仗里拜彤云。一自飞凫后，寥寥不可闻。
九华山 其五
王十朋（宋代）

九华山下化成寺，太白书堂高处开。想见江山无此境，故宜头白懒归来。
南歌子·病著连三月
向子諲（宋代）

病著连三月，谁能慰老夫。萧萧短发不胜梳。风里支离欲倒、要人扶。秋月明如水，岩花忽起予。旋篘白酒入盘盂。报答风光不醉、更何如。
同陈郎中游南塘
金君卿（宋代）

水光烟色满南塘，十里横连古战{左土右皇}。
千顷芋畦楸{上罒下卦}局，万章云木羽林钥。
渔歌闹处菱花紫，田妇归时秫穗黄。
贤守公余行乐去，许陪旌骑问耕桑。
梅花集句 其一六二
李龏（金朝）

闰年春过后，众树碧光鲜。已瘦梅枝影，关心又一年。
喜迁莺 其一 叔父生日
史浩（宋代）

凤阙朱旗展，弄罢五弦，南薰敲竹。雨糁桃蹊，钱浮荷沼，一瞬染成新绿。

玉皇香案吏，曾是时、鹤飞江国。对此际，每丹霄效瑞，非烟郁郁。

卜筑。陶山曲，风榭月台，图画应难足。绿绮春浓，青蛇星烂，肯便稳栖烟麓。

玳筵称寿，清皓齿、霏霏珠玉。竞屈指，看芝封紫检，鸣驺入谷。
为葛亚卿作
胡楚（宋代）

君住江滨起画楼，
妾居海角送潮头。
潮中有妾相思泪，
流到楼前更不流。
秋闺
元淮（元代）

团扇初随碧簟收，画帘归燕尚迟留。閒阶弄影穿明月，笑捻流萤说早秋。
游清果寺
周之深（宋代）

西郊出郭未十里，寺在白云深处藏。僧为爱闲长闭户，客来无路自回廊。

近松古瓦落夜子，傍水小池生暮光。指点依稀饭箩水，不知何处问兴亡。
浪淘沙 天眉空山听雨图，即用自题原韵
王倩（清代）

雁字远天横。万树烟平。吹来急雨逗离情。听到凄凉眠又起，挨尽残更。

空响四山声。知是风生。小窗孤枕薄寒清。梦醒哪奈愁况味，影瘦灯明。
十二绝句送敬美弟闽中学政 其四
王世贞（明代）

千迭名山千迭青，五更风铎五更星。莫言池草今无梦，也要随君到幔亭。
怀汶阳兄弟
刘沧（唐代）

回看云岭思茫茫，几处关河隔汶阳。书信经年乡国远，

弟兄无力海田荒。天高霜月砧声苦，风满寒林木叶黄。

终日路岐归未得，秋来空羡雁成行。
李提举 其二
林希逸（宋代）

早岁声喧翰墨场，晚寻兰芷到湖湘。刘郎未得文章力，涪老空怀书传香。

埋璧奈何从石衒，好竽滋甚况琴亡。山房宿处成终诀，怅忆交情四十霜。
东符象芝 其三
多隆阿（清代）

沧桑迁变此情长，一纸传书又沈阳。祇赖宾鸿通信息，生憎客沈语温凉。

小桃花发明书幌，老树阴浓护讲堂。莫谓交情宜水淡，醇醪饮后想周郎。
次韵兄长见示二首 其二
许景衡（宋代）

此境本无尘，端居更可人。林园稍成趣，风月转相亲。

暇日已卜筑，他年待乞身。绝胜贪梦好，临老种松筠。
钱塘二首 其一
朱梦炎（明代）

万户烟销一镜空，水光山色画图中。琼楼燕子家家酒，锦浪桃图岸岸风。

画舫舞衣回暮景，绣帘歌扇露春红。苏公堤上垂杨柳，尚想重来试玉骢。
晚眺
梁聪（明代）

轻风吹起稻花香，独向青山倚绿杨。野老趁墟归已晚，满身明月过横塘。
伏日燕饯谢谦牧大尹分韵得挥字
李时勉（明代）

盛时多令节，佳会未能违。鸣佩趋清禁，联班近紫微。

大官应早到，方朔岂迟归。华馆开朝宴，清尊对夕晖。

运交金伏火，暑赫汗沾衣。玄鸟先秋去，苍蝇傍席飞。

羽觞从数劝，䊵扇不停挥。明日南行客，欢筵似此稀。
又题月台
王炎（宋代）

天心湖面月团圆，中着胡床坐广寒。
玉鉴照空无尽境，冰轮碾水不生澜。
捣成兔药人难老，舞彻霓裳夜未阑。
愿蹑两凫陪鹤驾，从公飞到九霄看。
和主簿喜雨二首
虞俦（宋代）

年来事事与心违，墨绶尘劳莫我知，
慷慨归田虽有赋，殷勤喜雨漫赓诗。
谁怜饭颗山头瘦，却想松江水面肥。
一笑桑榆收已暮，向来膏润太逾时。
颂古五十七首
释道昌（宋代）

尘尘三昧，缽饭桶不。
云门眼中，者佃身里。
捏合起来无处藏，{上祝下土}著磕著埋没你。
西溪道中寄友
谢芳连（清代）

日夕浮清溪，时时望林屋。孤舟移白蘩，细雨闻鸡鹜。

波涵远山灭，树隐寒烟复。倚楫想幽人，城虚怅独宿。
宋铙歌鼓吹曲十二首 其八 南汉刘鋹据岭南良将征之鋹教象为阵通禦我集劲弩射之奔鋹遂诣辕门䧏为象斯奔第八
宋濂（明代）

象斯奔，扩南爝。开重昏，揭两曜。通粤海，接闽徼。虏初弗知，跳踉通戏。

敢持厥鷇，雏斗与隼，俱力索。气销始就缚。三早凯旋，奏戎乐。

威神出自天，显彼帝略。千秋万年，烝庶和且延。
送蕃叟弟赴江西帅幕分韵得独字
陈傅良（宋代）

生平未省友松竹，爱言从宦输幽独。
子也诸侯老宾客，襆被仅缘升斗禄。
为问江神何世情，霁月光风送帆幅。
天意元来向事功，谨毋遐心自金玉。
来青轩示青崖
弘历（清代）

谓人无念谁则然，亦于念中观其与。诗禅两忘我未能，梵室矧可蠲烦暑。

时因移石动云根，笑伊面壁安心所。披襟爱此向虚明，拂拂凉飔发幽楚。

不必根尘参色身，还将形迹泯吾汝。来青轩里晤青崖，试问将来青几许。
次韵临江军向侍郎见寄
张扩（宋代）

江头一区宅，宴坐老扬雄。久阔书不到，相忘心自通。

谁令知勇退，我愧未参同。定自有见处，不关幡与风。
题茉莉二首
皇甫汸（明代）

香惯临风细，花偏映日生。
若将人试拟，小玉定齐名。
送御史椽王德润迁中台
梁寅（元代）

二月东风来，江南花正开。行人发建业，远赴黄金台。

金台到时已三月，燕山青青罢飞雪。看花正似江南春，黄鹂迎人语音悦。

绣衣郎官文采奇，海霞照耀珊瑚枝。天街柳绿骢马嘶，朝随御史趋彤墀。

彤墀花暖风日美，御史俯伏天颜喜。千言万言气凛然，能令奸邪愧欲死。

郎官家本东鲁人，十年读书泗水滨。当陪东马严徐贵，不假金张许史亲。

上林年年春自好，拜官却忆江南道。江南望君骢马来，方信文章致身早。
以诗句咏梅·折得寒香不露机
方蒙仲（宋代）

天香无尽藏，参透古来希。
便使露些子，犹为杜德机。
偈倾一百三十三首
释法薰（宋代）

今朝端午节，锺山强饶舌。
家无白泽之图，妖怪自然消灭。
灭，灭，
夜行一任贪明月。
湖州歌九十八首 其十六
汪元量（宋代）

暮雨潇潇酒力微，江头杨柳正依依。
宫娥抱膝船窗坐，红泪千行湿绣衣。
杭城风雨中简子昂
戴表元（宋代）

五月钱塘风雨秋，怀人频倚面山楼。
云收树色遥成海，水学江声暗入沟。
一斗尽输无事饮，千金不买辟寒裘。
自怜寂寞无玄学，车马门前过似流。
和苏子瞻观百步洪原韵
舒焕（宋代）

先生何人堪并席，李郭相逢上舟日。
残霞明灭日脚沈，水面浮空天一色。
磷磷石若铁林兵，翻激奔冲精甲白。
岸头旌旗簇五马，一橹飞艎信东下。
入夜寒生波浪间，汗衣如逐秋风乾。
相忘河鱼互出没，得性沙鸟鸣关关。
委蛇二龙乃神物，游乐诸溪诚为难。
筑亭种柳恐不暇，天下龙雨须公还。
和元晦咏雪
张栻（宋代）

兀坐竹舆穿涧壑，仰看石径接烟霞。
是间故有春消息，散作千林琼玉花。
恶氛行
杨慎（明代）

金碧山前恶氛起，虏马来饮滇海水。
城西放火银汉红，炎焰尘头高十里。
两重日晕围白虹，万家仰首呼苍穹。
相顾惨然无颜色，呜呼寄命须臾中。
贼徒浑几个，枕戈临水卧。
我军屯北门，分明不敢过。
土酋胁盟来索官，城上无言骑堞看。
父老仓忙双涕泗，细说去冬寻甸事。
弦急柱促柄倒持，首祸今朝竟何自。
堂堂之阵谁主兵，喁喁公等皆儒生。
贼来不肯令出哨，贼去但解抬空营。
岂无雄武士，奋身思一决。
咫尺辕门不肯前，怒发冲冠气填咽。
况闻千金逐日费，连月公储已倾竭。
土兵抄掠尽村园，升天无梯地无穴。
熙皞闾阎逾百年，太平官府真神仙。
紫薇迢迢华盖远，虚将敲扑威穷边。
边隅一旦纷解瓦，喑呜变作擎拳者，喑呜擎拳两奈何！君
不见建武年中任校尉，又不见开元年中张乾陀？
寄里中诸友赏菊二首
姜特立（宋代）

问讯故园今若何，不堪归计尚蹉跎。
只应许下千丛菊，今岁雨匀花更多。
史贤良入蜀有锦江诗卷陈谊甚高
戴复古（宋代）

学道世情薄，论交谊气深。
谩怀三献玉，肯爱四知金。
万里铜梁道，千篇锦水吟。
一芹供匕筯，聊寓野人心。
满江红 游南岩和范廓之韵
辛弃疾（宋代）

笑拍洪崖，问千丈、翠岩谁削？
依旧是、西风白马，北村南郭。
似整旧斜僧屋乱，欲吞还吐林烟薄。
觉人间、万事到秋来，都摇落。
呼斗酒，同君酌。
更小隐，寻幽约。
且丁宁休负，北山猿鹤。
有鹿从渠求鹿梦，非鱼定未知鱼乐。
正仰看、飞鸟却应人，回头错。
赴任南康将经九江游二林先寄交代关屯田
祖无择（宋代）

平生山水有心期，今得军麾慰所思。我欲因行访莲社，君应未所过瓜时。

若逢胜槩终朝住，兼领闲僧到处随。莫遣迎新吏人至，云间泉畔不相宜。
泛照湖游天章二首
吴奎（宋代）

秦望奇峰北，天章野寺东。
石桥跨惊濑，云屋丽层穹。
片段磨礲密，高低结构雄。
盘基深凿岸，飞势耸凌空。
回却熙蒸日，虚含自远风。
谿山形胜聚，山川往来通。
竹影摇轩外，松声逼坐中。
孤烟惹樵叟，轻浪溅渔翁。
气象清无比，登临杳莫穷。
直须图画看，安得入神工。
雪中送郝画士还陶兼讯岱舆黎年丈
赵国璧（明代）

门外高林万玉攒，马蹄东去路漫漫。
画中诗景春长在，囊裹湖山雪不寒。
陶水暮云堪独卧，漆园芳草忆同看。
烦君为报同袍侣，远道梅花欲寄难。
次清老弟韵
蒲寿宬（宋代）

恐负东风约，清吟野步迟。
淡烟杨柳外，微雨海棠时。
远寄千杯绿，多情两鬓丝。
閒愁须遣尽，蜂蝶不堪羁。
寄韩孟郁
苏景熙（明代）

十年谁复恋交情，屈指同君数故盟。白首几人怜意气，黄金空自误时名。

财分鲍叔难为友，识似周瑜事以兄。薄俗只堪供一醉，不妨长作酒狂生。
始年四十二首 其二
洪刍（宋代）

学诗未后高常侍，献赋犹先杜拾遗。摘句搜章终底用，求田问舍悔全迟。
寒食雨三首
仇远（元代）

监官州牧趣修围，里正喧呼急报饥。
店舍无烟鸡犬静，山村桃李已空枝。